Diari Oficial de la Generalitat Valenciana


Sumari del DOGV 9423, del 08-09-2022 (2022/7921)

ORDRE 3/2022 de 25 de agost, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes a entitats locals per a programes de joventut i es convoquen les corresponents a 2022.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9423

Data del DOGV
:   08-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7921


Data del document
:   25-08-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDRE 3/2022 de 25 de agost, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes a entitats locals per a programes de joventut i es convoquen les corresponents a 2022.  
 [2022/7921]  
I. L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, atribueix a la Generalitat competència exclusiva en matèria de joventut (art.49.1.25) i d'institucions públiques de protecció i ajuda a les persones joves (art. 49.1.27) i, en aquest el marc de l'Estatut, l'article 6 de la Llei 15/2017, de 10 de novembre, de la Generalitat, de polítiques integrals de joventut, regula l'Institut Valencià de la Joventut (d'ara en avant, l'IVAJ), com l'organisme encarregat de coordinar la política de joventut en l'àmbit territorial de la Comunitat Valenciana. D'altra banda, l'article 35 de l'esmentada Llei 15/2017 atribueix als ajuntaments una sèrie de competències en matèria de joventut.  
Les polítiques de joventut que desenvolupa l'IVAJ es duen a terme des de la participació directa i amb la corresponsabilitat de les persones joves, i tenen com a finalitat última el foment del desenvolupament social, polític, econòmic i cultural de la joventut, tal com estableix l'article 48 de la Constitució Espanyola.  
L'IVAJ té entre les seues funcions la d'impulsar la prestació de serveis a la joventut, des del sector públic, i fomentar les relacions i la cooperació amb els ajuntaments, i també entre els municipis.  
II. La Xarxa Jove, com a sistema públic valencià de serveis a la joventut, té caràcter de servei públic essencial, perquè se'n deriven prestacions indispensables per a satisfer les necessitats bàsiques personals i millorar les condicions de la qualitat de vida de la joventut, d'acord amb el que disposa l'article 1.2 de Llei 15/2017, de 10 de novembre, de la Generalitat.  
De conformitat amb aquesta llei, les polítiques de joventut es dissenyaran integralment perquè s'ocupen de tots els àmbits vitals i socials de la joventut, i també transversalment, és a dir, des de tots els departaments de les administracions públiques. També estaran arrelades en el territori i es basaran en el principi de proximitat, per a garantir un major i millor servei directe a les persones joves. A més, tindran en compte les diferents realitats territorials i prestaran una atenció especial a les especificitats de l'àmbit rural. Per la seua part, l'article 39 de l'esmentada llei disposa que la Xarxa Jove la componen la Generalitat, tots els ajuntaments de la Comunitat Valenciana i les administracions locals que tinguen entre els seus objectius la intervenció en joventut.  
  
Al seu torn, l'article 35 atribueix als ajuntaments, entre altres competències, la supervisió i coordinació dels programes i accions juvenils en l'àmbit municipal; l'elaboració de programes i accions d'àmbit municipal que faciliten l'autonomia personal de la joventut i que promoguen hàbits de vida saludables i actituds responsables, solidàries i de respecte a la diversitat; l'impuls, mitjançant les activitats de temps lliure educatiu, de la promoció de la infància, l'adolescència i la joventut del municipi, per a trencar, en el seu cas, dinàmiques de desigualtat, i el desenvolupament d'activitats culturals, esportives i d'ús del temps lliure de la joventut del municipi.  
  
Finalment, l'article 38 de la Llei 15/2017, de 10 de novembre, de la Generalitat, de polítiques integrals de joventut, defineix el Pla Jove com el conjunt d'actuacions i mesures, de caràcter pluriennal, dirigides a les persones joves d'un territori. D'altra banda, l'Estratègia Valenciana de Joventut 2019-2023, que constitueix l'element central i articulador de totes les polítiques de joventut en la Comunitat Valenciana, determina que el pla s'articularà a partir d'una sèrie d'àmbits d'intervenció que intentaran garantir la integralitat de l'atenció a les persones joves, mitjançant una bateria de mesures o actuacions programades per a un període no inferior als tres anys i amb una dotació de recursos humans, econòmics i infraestructurals definida.  
El Pla jove és fruit d'un procés d'anàlisi de la realitat, amb base en la recopilació de les dades necessàries per a l'elaboració del mapa de recursos i serveis per a joves (entitats, espais, programes, ajudes i activitats) i de dades estadístiques referides a les persones joves del territori, de la realització d'enquesta a les persones joves sobre les seues necessitats, demandes i interessos i d'entrevistes a professionals de joventut i/o persones significatives en l'àmbit territorial; així com l'organització, almenys, d'un Fòrum Jove o procés participatiu amb joves i organitzacions juvenils del territori.  
III. L'Ordre 3/2018, d'11 d'abril, de la Vicepresidència i Conselleria d'Igualtat i Polítiques Inclusives, derogada mitjançant Ordre 2/2022, de 20 de juliol, de la mateixa Vicepresidència i Conselleria d'Igualtat i Polítiques Inclusives (DOGV 9389, 22.07.2022), establia les bases reguladores de la concessió d'ajudes a entitats locals per a programes de joventut i d'equipament en tecnologia de la informació i la comunicació (TIC). Després de la modificació introduïda en la Llei 15/2017 per la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat per a 2021, es planteja la necessitat d'ampliar l'objecte d'aquestes subvencions perquè puguen subvencionar-se els diferents programes de joventut desenvolupats per les entitats locals.  
D'altra banda, a la vista dels resultats obtinguts en les successives convocatòries publicades a l'empara de l'Ordre 3/2018, d'11 d'abril, es fa necessari actualitzar els criteris de concessió, per a assegurar un major equilibri en el repartiment de fons entre els municipis de més població i els de menys població.  
IV. En compliment del que es disposa en l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes subvencions no estan subjectes a l'obligació de notificació prèvia a la Comissió Europea perquè no concorren tots els requisits de l'article 107.1 del Tractat de Funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.  
  
En virtut de l'exposat, i de conformitat amb el que es preveu en l'article 160.4 b de la Llei 1/2015, de 6 de febrer de la Generalitat, d'hisenda pública, del sector públic instrumental i de subvencions, en relació amb els articles 6 i 11 de la Llei 15/2017, de 10 de novembre, de la Generalitat  
  
  
ORDENE  
  
Primer  
Aprovar les bases reguladores per a la concessió d'ajudes a entitats locals per a desenvolupar programes de joventut.  
  
Segon  
Convocar les ajudes a entitats locals per a desenvolupar programes de joventut durant l'any 2022.  
  
Tercer  
Publicar el present ordre en el Diari Oficial de la Generalitat Valenciana.  
  
  
Base 1. Objecte de les subvencions i règim jurídic aplicable  
1. La present ordre estableix les bases reguladores per a la concessió de subvencions a entitats locals perquè desenvolupen activitats del programa de joventut en el marc del Pla Jove. En el cas de les entitats locals del grup 1, d'acord amb el que s'estableix en l'apartat 2 de la base 7, la prèvia aprovació del Pla Jove no serà requisit per a la concessió de la subvenció.  
El Pla Jove o Pla territorial de joventut, segons la definició donada en l'article 38 de la Llei 15/2017, de 10 de novembre, de la Generalitat, de polítiques integrals de joventut, és el conjunt d'actuacions pluriennals, integrades en l'Estratègia Valenciana de Joventut, que han d'establir mesures relatives als àmbits específics en matèria de joventut.  
  
2. Les subvencions seran concedides d'acord amb el procediment de concurrència competitiva.  
3. Són subvencionables les activitats dirigides a les persones amb la condició legal de joves, segons l'article 2 de la Llei 15/2017, de 10 de novembre, de la Generalitat, de polítiques integrals de joventut.  
4. Seran subvencionables aquelles despeses corrents (despeses de personal i de funcionament) que de manera indubtable estiguen relacionades directament amb els programes d'activitats subvencionats i que es realitzen en el període comprés en aquesta convocatòria.  
5. No seran subvencionables aquelles activitats que:  
a) Impliquen, promoguen o justifiquen l'odi o la violència en qualsevol de les seues formes, o discriminen persones per raó de naixement, ètnia, sexe, gènere, religió, opinió, condició o situació personal, econòmica o social, o que atempten contra els drets fonamentals de la persona o la seua dignitat.  
b) Tinguen finalitat lucrativa.  
c) Fomenten o puguen incitar, directament o indirectament, a l'ús de drogues, alcohol, tabac, o que incomplisquen qualsevol tipus de legislació.  
6. Aquesta subvenció es regirà per aquestes bases, i també per la Llei 1/2015, de 6 febrer, de la Generalitat, d'hisenda pública, del sector públic instrumental i de subvencions; i pels preceptes declarats bàsics de la Llei 38/2003, de 17 de novembre, general de subvencions, i les seues disposicions de desenvolupament.  
  
Base 2. Entitats beneficiàries  
1. Podran ser beneficiàries d'aquestes ajudes les entitats locals d'àmbit inferior a la província que tinguen població empadronada, a data de publicació de la convocatòria, amb edat compresa entre els 12 i els 30 anys, segons l'INE.  
2. No podran obtindre la condició de beneficiàries les entitats incurses en alguna de les prohibicions contingudes en l'article 13 de la Llei 38/2003, de 17 de novembre, i en el que es preveu a aquest efecte, en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre.  
  
Base 3. Obligacions de les entitats beneficiàries  
A més d'aquelles que, amb caràcter general, estableix l'article 14 de la Llei 38/2003, de 17 de novembre, les entitats beneficiàries hauran de complir les obligacions següents:  
1. Disposar d'un Pla Jove aprovat, que incloga entre les seues línies d'actuació els programes d'activitats per als quals se sol·licita subvenció. Les entitats de menys de 5.000 habitants que no disposen d'un Pla Jove hauran de disposar, almenys, d'un programa anual de joventut.  
  
2. Realitzar els programes d'activitats subvencionats en la forma, condicions i termini establits en aquests i, en tot cas, dins del termini establit per a aquesta convocatòria.  
3. Realitzar les activitats incloses en els programes amb personal que dispose de la titulació de director/a o de monitor/a d'activitats de temps lliure educatiu infantil i juvenil i els seus equivalents, quan siga necessari.  
4. Sotmetre's a les actuacions de control financer que corresponen a la Intervenció General, en relació amb la subvenció concedida, així com a les actuacions de comprovació a efectuar per l'IVAJ, en relació amb l'objecte i el destí de l'ajuda concedida.  
5. Comunicar a l'IVAJ la sol·licitud i la concessió d'ajudes, per a la mateixa finalitat, per part d'altres administracions i organismes públics o privats, tant nacionals com internacionals.  
6. Comunicar a l'IVAJ les modificacions que es produïsquen en el desenvolupament dels programes subvencionats.  
7. Justificar documentalment el destí de la subvenció, d'acord amb el que es determina en aquestes bases.  
8. Donar l'adequada publicitat del caràcter públic del finançament de l'activitat que fonamenta la concessió de la subvenció, incloent-hi el logotip de l'IVAJ en els mitjans de difusió com ara cartells, materials impresos, mitjans electrònics o audiovisuals, d'acord amb el que disposa la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
9. Vetlar pel compliment del que s'estableix en l'article 57.1 de la Llei orgànica 8/2021, de 4 de juny, de protecció integral a la infància i l'adolescència enfront de la violència, que estableix que «serà requisit per a l'accés i exercici de qualssevol professions, oficis i activitats que impliquen contacte habitual amb persones menors d'edat, el no haver sigut condemnat per sentència ferma per qualsevol delicte contra la llibertat i indemnitat sexuals tipificats en el títol VIII de la Llei orgànica 10/1995, de 23 de novembre, del Codi Penal, així com per qualsevol delicte de tràfic d'éssers humans tipificat en el títol VII bis del Codi Penal. A aquest efecte, qui pretenga l'accés a tals professions, oficis o activitats haurà d'acreditar aquesta circumstància mitjançant l'aportació d'una certificació negativa del Registre Central de Delinqüents Sexuals.» Amb aquesta finalitat l'entitat local requerirà els certificats i els custodiarà, responsabilitzant-se d'aquesta exigència legal.  
  
  
Base 4. Subcontractació  
Les entitats locals beneficiàries poden realitzar les activitats objecte de subvenció bé directament, amb mitjans personals o materials propis, o bé subcontractant amb tercers fins al 100 % de l'activitat.  
  
  
Base 5. Despeses subvencionables  
1. Són despeses subvencionables les realitzades entre l'1 de novembre de l'exercici anterior i el 31 d'octubre de l'exercici corresponent a aquesta convocatòria, sempre que s'ajusten als conceptes següents:  
a) Les despeses corrents i de funcionament que de manera indubtable estiguen relacionades directament amb el programa d'activitats subvencionat. Són despeses corrents aquelles que reunisquen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure's en inventari o ser despeses previsiblement reiteratives.  
b) Les despeses de personal que de manera indubtable estiguen relacionats directament amb l'activitat subvencionada.  
2. No seran objecte d'ajuda les despeses que es referisquen a material inventariable.  
3. Es considerarà despesa realitzada la que ha sigut pagada efectivament, amb anterioritat a la finalització del termini de presentació de la documentació justificativa.  
  
Base 6. Compatibilitat de les ajudes  
Les ajudes regulades en aquesta ordre són compatibles amb unes altres que, per a la mateixa finalitat, siguen convocades per qualsevol administració o entitat pública o privada, sempre que la quantia concedida no supere el 100 % del cost de les activitats objecte de la subvenció.  
  
Base 7. Criteris per a la concessió de les ajudes  
1. Per a la concessió de les subvencions s'examinaran en un únic procediment totes les sol·licituds presentades en el termini establit i es resoldran en un únic acte administratiu, determinant l'import de la subvenció una vegada aplicats els criteris indicats en l'apartat següent.  
  
2. L'import de la subvenció adjudicada a cada municipi (Q) es compondrà d'una quantitat fixa (F) més una quantitat variable (V): Q=F+V  
  
a) La quantitat fixa (F) es repartirà, per a cada municipi que concórrega en la convocatòria, de la següent manera:  
· Grup 1. Municipis de menys de 5.000 habitants que no disposen de Pla Jove: 500 -  
· Grup 2. Municipis de 5.001 a 10.000 habitants i municipis de menys de 5.000 amb Pla Jove: 1.000 -  
· Grup 3. Municipis de 10.001 a 20.000 habitants: 2.000 -  
· Grup 4. Municipis de 20.001 a 50.000 habitants: 3.000 -  
· Grup 5. Municipis de 50.001 a 100.000 habitants: 4.000 -  
· Grup 6. Municipis de més de 100.000 habitants: 5.000 -  
En el cas de sol·licituds presentades per entitats supramunicipals, es prendrà com a referència la suma de la població dels municipis que formen part d'aquestes i es finançarà amb càrrec al segment corresponent.  
  
b) La quantitat variable dependrà del nombre d'entitats locals que presenten sol·licitud i de la puntuació obtinguda segons els següents subapartats:  
1) La quantitat variable total a repartir (Vt), serà la que resulte de restar al global de la subvenció (Qt) la suma de les quantitats fixes assignades a les entitats locals que obtinguen subvenció (Ft).  
Vt = Qt-Ft  
  
2) Cada sol·licitud admesa rebrà una puntuació (P), que s'extraurà de dividir el nombre de persones amb edat compresa entre 12 i 30 anys, empadronades en el municipi (PE) segons les últimes dades disponibles de l'Institut Nacional d'Estadística, entre la renda mitjana disponible (RMD) de l'exercici actualitzat segons la corresponent convocatòria, d'acord amb les dades públiques de l'Agència Estatal de l'Administració Tributària  
 (https://www.agenciatributaria.es/AEAT/Contenidos\_Comunes/La\_Agencia\_Tributaria/Estadisticas/Publicaciones/sites/irpfmunicipios/2019/awccxk8838da2774sd4059b00u9025k6864m8e2c58594i.html).  
  
P=PE/RMD  
  
3) La quantitat variable assignada al municipi (V) serà el resultat de multiplicar la quantitat variable total de la subvenció (Vt) per la puntuació del municipi (P) i dividir el resultat entre la suma de totes les puntuacions de les sol·licituds admeses (Pt).  
  
V = Vt x P / Pt  
  
3. L'import de la subvenció no podrà ser superior a l'ajuda sol·licitada. En cas que l'ajuda obtinguda siga superior a la sol·licitada, la diferència entre ambdues es repartirà entre les altres entitats sol·licitants proporcionalment a la puntuació obtinguda.  
  
Base 8. Finançament  
Les ajudes es finançaran amb càrrec a la línia de subvenció S6023000 del pressupost de l'IVAJ per a 2022, amb un import global màxim d'1.093.751,22 d'Euros.  
  
Base 9. Sol·licituds i termini  
1. Les entitats beneficiàries hauran de sol·licitar la subvenció en el document Sol·licitud general de subvencions. Aquest document, degudament emplenat i signat, haurà de tramitar-se amb certificat, utilitzant els mitjans electrònics facilitats pels servidors d'informació de la Generalitat, de conformitat amb el que es preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
(https://www.gva.es/va/inicio/procedimientos'id\_proc=22246).  
2. Només podrà presentar-se una sol·licitud per entitat. En cas de presentar-se més, únicament es considerarà vàlida l'última que haja tingut entrada en la seu electrònica de la Generalitat.  
3. El termini de presentació de sol·licituds finalitzarà el 20 de setembre de 2022.  
  
Base 10. Esmena de sol·licituds  
1. Rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut dels quals s'ha de pronunciar la resolució.  
  
2. Quan la sol·licitud no reunisca els requisits exigits, o no s'acompanye la documentació que, d'acord amb aquesta ordre, siga exigible, es notificarà a l'entitat sol·licitant la causa que impedeix la continuació del procediment, i se li requerirà perquè, de conformitat amb l'article 68.1 de la Llei 39/2015, d'1 d'octubre, en el termini de 10 dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 21 de la precitada llei.  
  
Base 11. Ordenació i instrucció  
L'ordenació i la instrucció del procediment de concessió correspondran al Servei d'Informació Juvenil i de la Xarxa Jove de l'IVAJ, que podrà recaptar els informes dels organismes i entitats que estime oportú i efectuar les comprovacions necessàries.  
  
  
  
Base 12. Resolució i termini  
1. La resolució del procediment correspondrà a la Direcció General de l'IVAJ. El termini màxim per a la seua resolució i notificació serà de sis mesos, a comptar des de la publicació d'aquesta convocatòria.  
2. Transcorregut el termini abans esmentat sense que hi haguera resolució expressa, podran entendre's desestimades les sol·licituds per silenci administratiu. Tot això, sense perjudici de l'obligació legal de l'Administració de resoldre expressament sobre la petició formulada.  
3. La resolució de concessió esgota la via administrativa i contra aquesta es podrà interposar potestativament un recurs de reposició davant el mateix òrgan que la va dictar, en el termini d'un mes comptat des de l'endemà de la publicació, o bé, directament, un recurs contenciós administratiu davant els Jutjats contenciosos administratius competents, en el termini de dos mesos comptats des de l'endemà de la seua publicació. Tot això, de conformitat amb el que s'estableixen els articles 123 i 124 de la Llei 39/2015, d'1 d'octubre, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que s'estime oportuna.  
  
Base 13. Criteris de modificació de la resolució  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, tant nacionals com internacionals, quan superen el 100 % del programa subvencionat, donarà lloc a la modificació de la resolució de concessió.  
  
  
Base 14. Informació i publicitat de les subvencions concedides  
1. La resolució de concessió es publicarà en el Diari Oficial de la Generalitat Valenciana, ajustant-se al que disposa l'article 45 de la Llei 39/2015, d'1 d'octubre.  
2. Es remetrà a la Base de dades Nacional de Subvencions informació sobre la resolució de concessió conforme al que estableix l'article 18.2 de la Llei 38/2003, de 17 de novembre.  
  
Base 15. Pagament de la subvenció  
1. El pagament de les ajudes es realitzarà prèvia presentació de la justificació prevista en la base 16.  
2. Amb caràcter previ al pagament de la subvenció, l'entitat beneficiària haurà de trobar-se al corrent en l'obligació de rendiment dels seus comptes anuals davant la Sindicatura de Comptes, la qual cosa serà acreditat mitjançant certificació emesa a aquest efecte per la citada entitat, segons el que es disposa en l'Acord de 21 de maig de 2015, del Consell de la Sindicatura de Comptes.  
3. Així mateix haurà d'estar al corrent en el compliment d'obligacions tributàries i enfront de la Seguretat Social i aportar declaració responsable de no ser deutor per resolució de procediment de reintegrament de subvencions.  
  
Base 16. Forma de justificació de les ajudes  
Les ajudes concedides es justificaran mitjançant la presentació de la següent documentació:  
1. Memòria que incloga:  
a) Les activitats realitzades amb la seua descripció, data i lloc.  
b) El nombre de participants en cadascuna d'elles, amb especificació d'edat i sexe.  
c) Cost de cada activitat.  
d) Annex fotogràfic.  
e) Publicitat efectuada.  
f) Avaluació de la consecució dels objectius i resultats previstos.  
  
g) Enllaç al Pla Jove i/o Programa anual de joventut.  
2. Relació de documents de despesa o factures amb la signatura de la persona titular de la secretaria o intervenció de l'entitat local, la qual certificarà tant la seua veracitat com que tota aquesta documentació no ha sigut utilitzada per a justificar cap altra subvenció. Aquesta relació ha de contindre:  
a) Número d'ordre  
b) Data d'emissió  
c) Forma de pagament  
d) Proveïdor  
e) NIF  
f) Concepte i activitat a la qual s'imputa  
g) Total factura  
h) Import imputat a la subvenció.  
Els documents originals d'aquestes despeses o factures podran ser requerits en qualsevol moment per l'IVAJ, la Intervenció General de la Generalitat o altres òrgans competents. L'entitat local es compromet a custodiar-los durant cinc anys.  
  
Base 17. Termini de justificació de les ajudes  
El termini de justificació serà el comprés entre l'endemà a aquell en què tinga lloc la publicació de la resolució de concessió de l'ajuda i el dia 31 d'octubre de l'exercici al qual s'aplica la subvenció, tots dos inclusivament. Si el termini comprés entre l'endemà a aquell en què tinga lloc la publicació i el dia 31 d'octubre fora inferior a 10 dies hàbils, la data final del termini es prorrogarà automàticament fins al dia en què es complisquen 10 dies hàbils, comptats des de l'endemà a la publicació de la resolució de concessió.  
  
Base 18. Pla de control  
Es durà a terme un pla de control de la realització dels programes d'activitats subvencionats, de conformitat amb el que s'estableix en l'article 169 de la Llei 1/2015, de 6 de febrer, de la Generalitat.  
  
Base 19. Reintegrament i minoració de les ajudes  
1. A més del que preveu l'article 36 de la Llei 38/2003, de 17 de novembre, correspondrà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos enumerats en l'article 37 de la llei citada.  
2. La tramitació del procediment de reintegrament garantirà l'audiència a l'entitat local interessada.  
3. El termini màxim per a resoldre i notificar la resolució procedent serà de dotze mesos a comptar des de la data de l'acord d'iniciació.  
4. La resolució d'aquest procediment esgota la via administrativa i contra aquesta es podrà interposar potestativament un recurs de reposició davant el mateix òrgan que la va dictar, en el termini d'un mes comptat des de l'endemà de la notificació, o bé, directament, un recurs contenciós administratiu davant els jutjats contenciosos administratius competents, en el termini de dos mesos comptats des de l'endemà de la seua notificació. Tot això, de conformitat amb el que estableixen els articles 123 i 124 de la Llei 39/2015, d'1 d'octubre, i els articles 8, 14 i 46 de la Llei 29/1998, de 13 de juliol, sense perjudici que s'utilitze qualsevol altra via que s'estime oportuna.  
  
Base 20. Règim sancionador  
El règim sancionador s'aplicarà per la comissió d'infraccions administratives contemplada en la normativa bàsica estatal a aquells subjectes que siguen responsables de les mateixes i es regirà pel que es disposa en el capítol IV del títol X de la Llei 1/2015, de 6 de febrer, de la Generalitat.  
  
Base 21. Règim de recursos  
Contra la present resolució, que posa fi a la via administrativa, es podrà interposar:  
- Potestativament, recurs de reposició davant el mateix òrgan que l'ha dictada, en el termini d'un mes, comptat des de l'endemà de la seua publicació en el Diari Oficial de la Generalitat Valenciana, de conformitat amb el que estableixen els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé  
- Recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la publicació, d'acord amb el que determinen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 25 d'agost de 2022  
  
La vicepresidenta i consellera d'Igualtat i Polítiques Inclusives  
AITANA MAS MAS